১৯৮১ সালের ছবি ‘কলঙ্কিনী কঙ্কাবতী’ ছিল সেই সময়ের স্টারকাস্ট প্রজেক্ট। একই ছবিতে উত্তমকুমার ও মিঠুন চক্রবর্তী, আবার অন্যদিকে শর্মিলা ঠাকুর ও সুপ্রিয়া দেবী। তা ছাড়া ছিলেন অসিতবরণ, সন্তু মুখোপাধ্যায়, লিলি চক্রবর্তী, শমিত ভঞ্জ— এক কথায় বাংলা ছবির সেরা অভিনেতা-অভিনেত্রীরা। ওই ছবিতে মিঠুন চক্রবর্তীর স্ত্রীর চরিত্রে অভিনয় করেছিলেন সুপ্রিয়া দেবীর মেয়ে সোমা। কিন্তু অনেকেই জানেন না যে, এই ছবির চিত্রনাট্য লেখা হয় নীহাররঞ্জন গুপ্তের উপন্যাস অবলম্বনে। এবার বাংলা সাহিত্যের সেই প্রায়বিস্মৃত থ্রিলার উপন্যাসকেই টেলিপর্দায় নিয়ে এল ‘আকাশ ৮’। 

এই বিষয়ে অন্যান্য খবর

বাংলা ধারাবাহিকে তিনি এখন খলনায়ক! আসল পরিচয়টা জানেন না দর্শক!



১ ফেব্রুয়ারি থেকে সোম থেকে শনি, সন্ধ্যা ৭টা থেকে সম্প্রচার শুরু এই এক মাসের টেলি-সিরিজের। উত্তমকুমার অভিনীত চরিত্রে রয়েছেন অভিষেক মুখোপাধ্যায় এবং সুপ্রিয়া দেবী অভিনীত চরিত্রে চুমকি চৌধুরী। শর্মিলা ঠাকুর অভিনীত অপর্ণা চরিত্রে রয়েছেন স্বর্ণকমল দত্ত এবং মিঠুন চক্রবর্তীর চরিত্রে দেখা যাবে আদিত্য রায়কে। অন্যান্য ভূমিকায় রয়েছেন অর্ণব বন্দ্যোপাধ্যায়, অনুষ্কা নন্দী, রিয়াঙ্কা ঘোষাল প্রমুখ। 

নীহাররঞ্জন গুপ্তের এই উপন্যাসটি অত্যন্ত জটিল। সেই উপন্যাস থেকে চিত্রনাট্য রচনা বেশ দুরূহ কাজ। বড়পর্দার ‘কলঙ্কিনী কঙ্কাবতী’-তে স্বাভাবিকভাবেই বাদ পড়ে উপন্যাসের বহু সাবপ্লট। ছোটপর্দার এই সিরিজে দর্শক দেখতে পাবেন উপন্যাসের সেই অদেখা দিকগুলি। টেলিসিরিজের চিত্রনাট্যটি লিখেছেন সোমনাথ রায়। সিরিজের পরিচালক মনীশ ঘোষ এবেলা ওয়েবসাইটকে জানালেন, ‘‘উত্তমকুমার ওই ছবিতে অভিনয় করেছিলেন যেমন, তেমনই পরিচালনাও করেছিলেন। তিনি গল্পের নির্যাসটুকু নিয়ে নিজের মতো করে বাকিটা সাজিয়েছিলেন। কিন্তু আমরা এখানে নীহাররঞ্জন গুপ্তের উপন্যাসকেই অনুসরণ করেছি। যেভাবে তিনি সিকোয়েন্সগুলি সাজিয়েছিলেন, সেই ভাবেই আমরা গল্পটিকে সাজিয়েছি।’’

অর্থাৎ একদিক থেকে বলতে গেলে দর্শক এবার দেখতে পাবেন ‘আসল’ গল্পটি। প্রেম-পরকীয়া-প্রতিশোধে জমজমাট এই টেলিসিরিজের প্রোমো দেখে নিতে পারেন নীচের লিঙ্কে ক্লিক করে—